Ενενήντα πέντε χρόνια αδιάλειπτης ενημέρωσης συμπληρώνει σήμερα η «Ναυτεμπορική».

Η εφημερίδα, την οποία ίδρυσαν το 1924 οι Πάνος και Τζώρτζης Αθανασιάδης, στόχευε και στοχεύει στην αντικειμενική παρουσίαση των εξελίξεων, με νηφαλιότητα και εγκυρότητα. Αφοσιωμένη στην προαγωγή της υγιούς επιχειρηματικότητας, ως θεμέλιου λίθου της οικονομικής ανάπτυξης και ευημερίας της ελληνικής κοινωνίας.

Σε σύνθετους και πονηρούς καιρούς, οι οποίοι απαιτούν όσο ποτέ την ποιότητα της πληροφορίας, η οικογένεια και το προσωπικό της «Ναυτεμπορικής» συνεχίζουν να υπηρετούν το όραμα των ιδρυτών της. Παραμένοντας στο πλευρό των παραγωγικών δυνάμεων του τόπου. Ελέγχοντας χωρίς εκπτώσεις την εκάστοτε διακυβέρνηση. Συνδυάζοντας την παραδοσιακή ενημέρωση με τη δυναμική της νέας τεχνολογίας. Ενίοτε υπό αντίξοες συνθήκες. Πάντοτε όμως με συνέπεια και αξιοπιστία.

Η «Ναυτεμπορική» ευχαριστεί θερμά το αναγνωστικό κοινό της, παραμένοντας πιστή στην ουσιαστική του ενημέρωση.